
	פסק דין



רקע וטענות הצדדים
בפני תביעה כספית על סך 15,700 ₪ בגין כשלים בשירות במהלך טיסה ישירה ממיאמי לישראל ביום 04.12.22.
התובע, שטס לטענתו באופן קבוע בחברת אלעל, הזמין כרטיס משודרג בעל מרווח גדול לרגליים בשל גובהו, והושב ליד המעבר מצד ימין. בכיסא השמאלי ליד המעבר התיישבה נוסעת שהייתה מלווה בכלב כשבין התובע לנוסעת נותר מושב ריק בו הושיבה הנוסעת את כלבה.
התובע פנה לנוסעת וביקש שתזיז את הכלב כיוון שהתובע, אדם חרדי, אינו אוהב כלבים, אך זו התעלמה ממנו.
לאורך הטיסה האורכת כ13 שעות הכלב הפריע לתובע, עלה למושב הריק, קפץ על התובע ואף גרם להתהפכות מגש האוכל שלו והכתים את בגדיו.
בצר לו פנה התובע לצוות המטוס שהעיר לנוסעת מספר פעמים אך ללא הועיל.
לטענת התובע הצוות לא פעל בהתאם להנחיות הנתבעת ואף לא בהתאם לחוק הטיס (עבירות ושיפוט), תשל"א-1971 ולפי הפסיקה מגיע לו פיצוי גם בגין עוגמת נפש.
התובע דורש החזר עלות כרטיס הטיסה וכן פיצוי בגין עוגמת נפש בסך 8,000 ₪.
לטענת הנתבעת הטיסה יצאה מארה"ב וכפופה לרגולציה שם המחייבת את הנתבעת להטיס מי שזקוק לכלב שירות.
הנתבעת הושיבה את הנוסעת בשורה עם שלושה כסאות וספגה עלות המושב שנותר ריק בין הנוסעת לתובע.
אסור לפרסם לנוסעים את העובדה שמדובר בחיית שירות שכן הדבר יכול להוות אפליה אסורה.
דיון והכרעה
בהתאם לתקנה 15(ב) לתקנות שיפוט בתביעות קטנות (סדרי דין), תשל"ז – 1976, פסק הדין ינומק בצורה תמציתית. 
מששמעתי את טענות הצדדים אני סבור שיש לקבל את טענות התובע בחלקה. נראה כי אין חולק לעניין העובדות וכל המחלוקת הינה משפטית ונוגעת לשאלה האם התובע זכאי לפיצוי.
אני סבור שהנתבעת לא עשתה די בכדי למנוע את ההפרעה מצד הכלב ולפיכך התובע זכאי לפיצוי. 
יחד עם זאת דרישת הפיצוי של התובע מוגזמת. בכל זאת הנתבעת הביאה את התובע ליעודו בזמן. אמנם נגרמה לו אי נוחות בטיסה, אך זו לא סיבה לשלם לו חזרה את עלות הטיסה ועוד. 
משכך, הנני מחייב את הנתבעת לשלם לתובע סך של 1,800 ₪ בצירוף הוצאות משפט בסך 500 ₪.
התשלום יבוצע תוך 30 ימים, שאם לא כן יישא הפרשי הצמדה וריבית כחוק מיום הגשת התביעה ועד לתשלום המלא בפועל.

ניתן להגיש בקשת רשות ערעור לבית המשפט המחוזי בתוך 15 יום ממועד קבלת פסק הדין.

המזכירות תמציא פסק דין זה לצדדים בדואר רשום.







ניתן היום,  י"א אב תשפ"ג, 29 יולי 2023, בהעדר הצדדים.

